Oqqo‘rg‘onda IShID a’zosi 10 yilga ozodlikdan mahrum etildi

Toshkent viloyati Oqqo‘rg‘on tuman sudi IShID terrorchilik tashkilotiga a’zo fuqaro Ahror Qosimovni 10 yilga ozodlikdan mahrum qildi. Bu haqda “O‘zbekiston 24” telekanaliga tayanib, “Gazeta.uz” xabar berdi.

Qosimov Rossiya fuqarosi bo‘lgan IShID terrorchilik tashkilotining a’zosi Gajimurad Gaydarovning pasporti bilan O‘zbekiston hududiga kirayotganida Milliy xavfsizlik xizmati xodimlari tomonidan qo‘lga olingan. U qachon qo‘lga olingani ma’lum qilinmadi. MXX Qosimov Turkiyadan O‘zbekistonga yo‘l olayotganidan xabar topgach, uni qo‘lga olish bo‘yicha tezkor reja ishlab chiqqan.
O‘zbekiston fuqarosi Ahror Qosimov 2011-yilda ishlash maqsadida Turkiyaga jo‘nab ketgan. 2013-yilda o‘g‘rilik sodir etgani uchun Istanbul shahar sudi tomonidan 11 yil-u 6 oyga ozodlikdan mahrum qilingan. U qamoqxonada IShID tarafdorlari Hasan Dogushev, Aleksey Karabayev va Amirxon ismli shaxslar bilan tanishgan.
Qosimov sheriklari yordamida qamoqdan qochishga muvaffaq bo‘lgan va Istanbulning Kayashexir hududiga berkingan. U IShIDning yangi a’zolarini aeroportda kutib olish va ularni belgilangan manzilga yetkazish bilan shug‘ullangan.
IShID ekstremistik guruhi jahonning bir qator mamlakatlari va xalqaro tashkilotlar tomonidan “terrorchilik tashkiloti” deb topilgan.